玉界尺铭
方大琮 (Song)
淳祐丙午，月一阳生，莆方德润，作堂广平。筑山其后，明年上春，东卓铁庵，西台始经。夏五之五，乃得玉屏，拾遗俊明，适归自京，谋与庵对，以界尺名。一明一润，异姓弟兄，量所未逮，琢而后精。或谓温温，不如铮铮，至刚铁汉，有美玉人。气质力量，盍共细评。惟广平翁，心肠二并。始终条理，振大于声，至和粹中，有至坚凝。《书》德凡九，曰直而温，《记》十一德，以义辅仁。洞然不烨，吾师元城，所不此比，有如此铭。俊明为谁？李君昴英。